19.30 på TV 2:«Skal vi danse» 

Kjendisdansekonkurransen setter denne sesongen ny rekord i antall deltagere du må google for å vite hvem er. 
Samtidig er et par av dem nærmeste norgesmestere i folkelighet: 
«Skal vi danse» byr på både vår alles hallodame Gunvor Hals, og ungdommens fastfood-musikkskaper, Staysman. 
Det bør sikre et bredt aldersspekter i sofaen lørdagskvelden. 

Mange av de andre sliter med premierestivhet og fasadefrost, med et par høyenergiske unntak av bergenseventyreren og YouTube-kjendisen vi kanskje lærer oss navnene på etter hvert. 
Ida Maria er det en glede å få tilbake i rampelyset. 
Med sin likefremme tale og uaffekterte væremåte gnistrer hun gjennom skjermen. 

Nytt av året, foruten deltagerne, er to av dommerne. 
Tidligere «SVD»-danser Egor Filipenko og tidligere «Dansefeber»-dommer Merete Lingjærde er nye i panelet med veteran Trine Dehli Cleve. 
Lingjærde er kontant og lettforståelig i sin kritikk, mens Filipenko leverer noe vagere tilbakemeldinger. 
Som sist er Katrine Moholt og Didrik Solli Tangen programledere: 
Moholt er støttespiller på parketten mens Solli Tangen koseprater med deltagerne før dommerkarakterene faller. 

Beklageligvis er ikke de bløte replikkene spritet opp i år heller, så seerne må fremdeles lidelytte seg gjennom «Jeg er så klar at det kribler i hele kroppen», «Vil du ha mer søtsaker utover høsten trenger du en konditor», og «Hun venter ikke bare en liten en, hun er svanger med en drøm om å vinne «Skal vi danse». 

Selv med nye tilskudd er «Skal vi danse» en glitterfest på autopilot. 
Og tegn på tomgang. 

Vurdert av: 
Ingvill Dybfest Dahl 
